Edgars Vītols

**Edgars Vītols** (dzimis  Rīgā) ir Latvijas diriģents un mūzikas pedagogs.

## Izglītība
2011. gadā absolvējis Jāzepa Vītola Latvijas Mūzikas akadēmiju — maģistrantūras programma — “Mūzika”, specializācija — diriģēšanas pedagogs; bakalaura programma — „Mūzikas pedagoģija”, specializācija — kora diriģēšana.
Paralēli studējis Latvijas Universitātes Juridiskajā fakultātē, studiju programmā „Tiesību zinātņu bakalaurs”.
2018. gadā ieguvis pedagoģijas zinātņu doktora grādu Latvijas Universitātē.

## Darbība
Kopš 2004. gada Vītols bijis Latvijas Universitātes Fizikas, matemātikas un optometrijas fakultātes jauktā kora "Aura" mākslinieciskais vadītājs.

2008. gada Vītols kļuvis arī par Rīgas Valsts 2. ģimnāzijas jauktā kora diriģentu un mūzikas pedagogu. Ar šo kori izcīnīts *Grand Prix* Latvijas skolu jaukto koru konkursā (2012 un 2017).

Vītols bijis ārštata diriģents korim *World Festival Choi* (Pasaules Festivālu koris), Norvēģija.
2005. gadā Vītols kļuvis par vienu no vīru kora "Absolventi" diriģentiem. No 2015. līdz 2025. gadam — vīru kora "Absolventi" mākslinieciskais vadītājs.

Vītols ir Jāzepa Vītola Latvijas Mūzikas akadēmijas senāta loceklis, Mūzikas pedagoģijas katedras docents.
2015., 2021. un 2025. gadā bijis Latvijas Skolu jaunatnes dziesmu un deju svētku noslēguma koncerta mākslinieciskais vadītājs un virsdiriģents.

Jelgavas Koru apriņķa virsdiriģents un XXVII Vispārējo latviešu Dziesmu un XVII Deju svētku virsdiriģents.

Edgars Vītols bijis arī žūrijas loceklis populārajā TV raidījumā "Koru kari". Veidojot koru koncertprogrammas, diriģents sadarbojas ar dažādiem komponistiem, tajā skaitā — ar Raimondu Paulu. Savas darbības laikā Edgars Vītols kordziedāšanai pievērsis daudzus skolēnus un studentus. Vienlaikus diriģents pievērsies arī vīru koru nākotnei.

## Apbalvojumi
* Lielā balva starptautiskajā konkursā "Luda Bērziņa balva" piešķirta Edgaram Vītolam 2013. gadā, kurā īpaši akcentēta pedagogu darbība jauniešu un studentu harmoniskas attīstības veidošanā, uzsverot gan dabaszinātņu un matemātikas nozīmi cilvēka dzīvē, gan arī valodas prasmi, muzikālo izglītību, vēsturiskā mantojuma apzināšanu un vēstures izpratni (19.09.2013). 
* “Lāčplēša” fonda Goda zīme bronzā piešķirta Edgaram Vītolam par nozīmīgu, profesionālu un radošu ieguldījumu jaunās paaudzes izglītošanā, kora mūzikas attīstībā un Dziesmu svētku tradīcijas nepārtrauktības nodrošināšanā (03.07.2025).
* LR Ministru kabineta Atzinības raksts piešķirts Edgaram Vītolam par nozīmīgu ieguldījumu XIII Latvijas Skolu jaunatnes dziesmu un deju svētku sagatavošanā un norisē, bērnu un jauniešu līdzdalības sekmēšanā latviešu nemateriālā kultūras mantojuma apguvē, dziesmu un deju svētku tradīcijas saglabāšanā un attīstībā (28.10.2025).
* Kormūzikas balva 2025 — balva kategorijā "Gada kora vadītājs" par izciliem sasniegumiem darbā ar kolektīviem, XIII Latvijas Skolu jaunatnes dziesmu un deju svētku noslēguma koncerta māksliniecisko vadību un panākumiem starptautiskos konkursos (24.01.2026).
* Kormūzikas balva 2025 — LSM lasītāju balsojuma "Gada diriģents" 3. vieta (24.01.2026).

Ar kori "Aura" Edgars Vītols ir izcīnījis:
* 1. vietu, divas zelta godalgas un Labākā diriģenta balvu 25. Starptautiskajā F. Šūberta koru mūzikas konkursā Vīnē (2008);
* 2 zelta godalgas un čempiona titulu augstākajā Jaukto koru kategorijā, kā arī labākā diriģenta balvu 6. starptautiskajā Roberta Šūmaņa koru konkursā Cvikavā (2010);
* Balvu *Grand Prix*, 2 zelta godalgas un skatītāju balvu Koru mūzikas konkursā Grācā (2011);
* 3 zelta godalgas, čempiona titulu Tautas mūzikas kategorijā un kvalifikāciju Q1 Starptautiskajā koru mūzikas konkursā Maltā (2013);
* zelta medaļu un kvalifikāciju Q1 Sakrālās mūzikas kategorijā konkursā *World Choir Games* (Pasaules Koru olimpiādē) Rīgā (2014);
* 3 godalgotas vietas — uzvaru folkloras kategorijā, zeltu jaukto koru kategorijā un īpašo balvu par tautas dziesmas izpildījumu koru konkursā *Praga Cantate* (2015);
* 2 zelta godalgas starptautiskajā koru mūzikas konkursā "Canta al Mar" Barselonā (2016);
* zelta medaļu pieaugušo koru sacensībās kategorijā "Grand Prix of Nations" Eiropas koru olimpiādē (2017);
* zelta diplomu Sakrālās mūzikas kategorijā un zelta diplomu Jaukto koru kategorijā A1 starptautiskajā koru mūzikas konkursā "Riga Sings" Rīgā (2019);
* 3. vietu XXVII Vispārējo latviešu Dziesmu un XVII Deju svētku Koru konkursa finālā "Koru kari" (2023);
* zelta diplomu un uzvaru A1 kategorijā starptautiskajā koru mūzikas konkursā "Riga Sings" Rīgā (2025). 

## Atsauces